b'\n_START_ARTICLE_\nLacko in Krefli\n_START_SECTION_\n1. dejanje\n_START_PARAGRAPH_\nLizika pride domov, klepeta tjavendan, v resnici pa spretno provocira Milico in Fran\xc4\x8dka, da bi \xc4\x8dim ve\xc4\x8d zvedela. Zunaj je polno voja\xc5\xa1tva, Nemci delajo hajko na legendarnega Lacka; partizane je izdal Vil\xc4\x8dnik, obkolili so jih in jih ve\xc4\x8dino pobili, Lacko pa je u\xc5\xa1el, \xc4\x8deprav ranjen. Lizika izvle\xc4\x8de iz Milike, da imajo skrivali\xc5\xa1\xc4\x8de v kleti, da so skrivali ranjenega Lacka, da sestra Lacka ljubi ... Pride \xc5\xa0anta, ki se je skrival v Vil\xc4\x8dnikovem hramu, in pove, da je Vil\xc4\x8dnik odkril Lacka in ga \xc5\xa1el naznanit. Milka in Fran\xc4\x8dek sta vsa iz sebe, o\xc4\x8de Krefl se posve\xc4\x8da pija\xc4\x8di in dekli Trezi, s katero ima otroka, in no\xc4\x8de o politiki ni\xc4\x8d sli\xc5\xa1ati; treba se je potuhniti, dokler ujma ne mine, oni bodo \xc5\xa1li, mi pa ostanemo - Krefli so bili in bodo. Fran\xc4\x8dek prinese stra\xc5\xa1no novico, da \xc5\xbeenejo Lacka. Takoj zatem pride Vil\xc4\x8dnik, njegovo vedenje do Fran\xc4\x8dka je groze\xc4\x8de in polno sumov. Fran\xc4\x8dek sklene, da bo Vil\xc4\x8dnika likvidiral.\n_START_SECTION_\n2. dejanje\n_START_PARAGRAPH_\nLizika sili v \xc5\xa0anta: nekaj je treba narediti. \xc5\xa0anta v hosto no\xc4\x8de, tam poka, pred Nemci se skriva, ker ga i\xc5\xa1\xc4\x8dejo zaradi kriminala, oba pa skrbi grunt, da se ne bi dekla vsedla nanj, ko bodo Krefle zaprli, ali pa bi Nemci po\xc5\xbegali, ko sta se Milka in Fran\xc4\x8dek tako neumno zapletla z Lackom. Milika pride povedat, da so Nemci v vasi, odva\xc5\xbeajo ljudi. Lizika je prepri\xc4\x8dana, da izdaja Lacko, saj ga hudo mu\xc4\x8dijo; da je ne bi gledali preve\xc4\x8d postrani, gre na njivo pomagat, \xc5\xa0anta pa se skrije v kamro, od koder sli\xc5\xa1i Fran\xc4\x8dka, ki Milika razlaga na\xc4\x8drt za osvoboditev Lacka. Fran\xc4\x8dek je nestrpen, rad bi kaj storil, Milika pa se ne more odtrgati od o\xc4\x8deta in grunta. Medtem se je eden od sosedov vrgel s kamiona, Nemec pride po vrv in primora Jura, da soseda zve\xc5\xbee, kar Jura stra\xc5\xa1no prizadene.\n_START_SECTION_\n3. dejanje\n_START_PARAGRAPH_\n\xc5\xa0anta je izdal partizanski na\xc4\x8drt za osvoboditev Lacka, gestapo je okoli hi\xc5\xa1e postavil zasedo. Z Liziko ra\xc4\x8dunata, da bodo Krefle zaprli, onadva pa bosta dobila grunt. - Krefl obupuje, otroci so podminirali Kreflovino, iz nje so naredili bunker, izdali so jo, namesto da bi jim bila cilj in smisel kakor vsem rodovom poldrugo stoletje nazaj. Krefl polo\xc5\xbeaju ni kos, zato ubere obi\xc4\x8dajno pot: s stricem se zapijeta. Medtem se Fran\xc4\x8dek oboro\xc5\xbei do zob, \xc4\x8daka na znamenje za odhod. Liza se tako boji za svojo ko\xc5\xbeo, da nagovori mo\xc5\xbea, naj gre kar koj po Nemce, sicer bodo "banditi" (Fran\xc4\x8dek) prej u\xc5\xa1li. - Pijani Krefl razlaga svojo kme\xc4\x8dko modrost, \xc4\x8de\xc5\xa1, udarili bomo, a ko bo \xc4\x8das za to; tedaj pride vest, da so Lacka ustrelili. Sredi vsega tega gorja se Lizika in Treza divje spopadeta za grunt, vmes plane Fran\xc4\x8dek z novico, da so Vil\xc4\x8dniku sodili partizani, in \xc5\xbee so pred hi\xc5\xa1o Nemci. Milika in Fran\xc4\x8dek zbe\xc5\xbeita skozi bunker v hosto, \xc5\xa1e prej Fran\xc4\x8dek ustreli \xc5\xa0anta, ki ju sku\xc5\xa1a zadr\xc5\xbeati. Ko Nemci vdro v hi\xc5\xa1o, jim Lizika tule\xc4\x8d ka\xc5\xbee odprtino bunkerja, \xc4\x8de\xc5\xa1 tod so zbe\xc5\xbeali banditi. Krefl pa luknjo s svojim telesom zakrije: "Kdo je zbe\xc5\xbeal? Krefli smo tu!"'